**GRAŽINOS ROMUALDOS KLIMAVIČIUS VARDINĖS**

**STIPENDIJOS SKYRIMO NUOSTATAI**

**I. BENDROSIOS NUOSTATOS**

1. Gražinos Romualdos Klimavičius vardinės stipendijos skyrimo Vilniaus universiteto nuostatai (toliau – Nuostatai) reglamentuoja Gražinos Romualdos Klimavičius vardinės stipendijos (toliau – Stipendija) skyrimo tvarką, pretendentų į Stipendiją atrankos kriterijus ir stipendijos mokėjimo jos gavėjams (toliau – Stipendininkams) tvarką.

2. Stipendiją steigia Gražinos Romualdos Klimavičius vardo stipendijos fondas (toliau – Fondas). Fondą sudaro Gražinos Romualdos Klimavičius nustatytos sumos metinės palūkanos, kurios skiriamos kasmetinėms vardinėms stipendijoms mokėti.

3. Vardinės stipendijos dydis priklauso nuo sukauptų metinių palūkanų.

4. Stipendijos tikslas – paskatinti gabius Vilniaus universiteto Chemijos fakulteto studentus siekti geresnių studijų rezultatų, domėtis naujovėmis, dalyvauti moksliniuose tyrimuose.

5. Stipendijos lėšas apskaito Vilniaus universiteto Finansų ir ekonomikos direkcija.

**II. STIPENDIJOS SKYRIMO TVARKA IR PRETENDENTŲ STIPENDIJAI GAUTI ATRANKOS KRITERIJAI**

6. Pretenduoti į Stipendiją gali:

6.1. pažangūs Vilniaus universiteto Chemijos fakulteto antros pakopos pirmo kurso studentai,

6.2. studentai baigę pirmą pakopą Vilniaus universiteto Chemijos fakultete,

6.3. studentai studijuojantys Vilniaus universiteto Chemijos fakulteto chemijos ir nanomedžiagų chemijos programose.

7. Rudens semestro pradžioje, ne vėliau kaip iki spalio 1 d. Vilniaus universiteto Chemijos fakultetas skelbia konkursą Vilniaus universiteto Chemijos fakulteto tinklapyje Stipendijai gauti.

8. Stipendiją skiria Vilniaus universiteto Chemijos fakulteto taryba dekano sudarytos komisijos teikimu. Komisiją sudaro 3 nariai, tarp kurių vienas yra studentų atstovybės deleguotas atstovas.

9. Studentas, norintis gauti Stipendiją, iki spalio 10 d. rudens semestre turi pateikti :

9.1. prašymą skirti Stipendiją;

9.2. bakalauro baigiamojo darbo vadovo ar padalinio, kuriame buvo atliktas baigiamasis darbas, vadovo rekomendaciją;

9.3. pasiekimus akademinėje ir (ar) mokslinėje veikloje įrodančius dokumentus (pageidautina).

10. Gavusi pretendentų paraiškas, Komisija iki einamųjų metų spalio 20 d. nustato pretendentus Stipendijai gauti pagal šiuos kriterijus:

10.1. baigiamojo bakalauro darbo įvertinimas 10 (puikiai);

10.2. studento bakalauro studijų dėstomųjų dalykų pažymiai ne mažesni kaip 8 (gerai);

10.3 studento paskutinės sesijos studijų rezultatų svertinis vidurkis turi būti ne žemesnis kaip 9;

10.4. pageidautina, kad studentas turėtų pasiekimų mokslinėje ir (ar) visuomeninėje veikloje;

10.5. Stipendija gali būti padalinta tarp dviejų geriausiųjų pretendentų.

11. Komisija perduoda savo posėdžio protokolą Vilniaus universiteto Chemijos fakulteto tarybos pirmininkui.

**III. STIPENDIJOS MOKĖJIMO TVARKA**

12. Paskyrusi Stipendiją(as), Chemijos fakulteto taryba iki einamųjų metų spalio 30 d. posėdžio protokolo išrašą perduoda Vilniaus universiteto Finansų ir ekonomikos direkcijai, kuri atlieka Stipendijos pervedimą į studento sąskaitą banke.

13. Stipendijos gavėjo pažymą parengia Vilniaus universiteto Chemijos fakulteto dekanatas, ir Stipendijos gavėjo pažyma įteikiama Stipendininkui Chemijos fakulteto Tarybos posėdyje ar kitame Chemijos fakulteto renginyje.

13. Studentas, gavęs Stipendiją, nepraranda galimybės gauti kitokias stipendijas.